Geen parool vir Zephany Nurse se ontvoerderMiché Solomon (gebore Zephany Nurse) (Foto: Skermgreep uit eNCA-video in 2019) Levona Solomon, wat 10 jaar tronkstraf uitdien vir die ontvoering van die drie dag oue Zephany Nurse in April 1997, se aansoek om parool is afgekeur. Die departement van korrektiewe dienste bevestig ŉ paroolverhoor tussen Solomon, die slagoffers en die paroolraad het vandeesweek plaasgevind. “Die paroolraad het seker gemaak dat die Nurse-familie ŉ verslag indien van hoe die misdaad ŉ impak op die slagoffers gehad het, ŉ verslag van teenstand insluitend redes waarom die oortreder nie op parool vrygelaat moet word nie en ŉ aanbeveling van moontlike voorwaardes indien parool toegestaan word,” sê Singabakho Nxumalo, woordvoerder van die departement. Die paroolraad het bepaal dat dit nodig is dat Solomon verdere ingryping moet ondergaan as deel van haar pad na rehabilitasie. “Die besluit is geneem dat Solomon verdere assessering deur spesialiste in diens van korrektiewe toesig moet ondergaan met ŉ slagoffer-oortreder-dialoogproses ter wille van herstellende geregtigheid.” Solomon se profiel sal in Julie 2023 weer aan die paroolraad voorgehou word. Maroela Media het vroeër berig Zephany, nou bekend as Miché Solomon, was maar drie dae oud toe sy op 30 April 1997 langs haar ma, Celeste Nurse, se hospitaalbed uit die Grootte Schuur-hospitaal gesteel is. Die hooggeregshof in Pretoria het Solomon in 2019 toestemming gegee om haar ware identiteit bekend te maak. Miché het in ŉ eksklusiewe onderhoud met eNCA in 2019 gesê sy koester geen kwade gevoelens teenoor haar ontvoerder of haar biologiese ouers nie. “Wat Levona gedoen het, was verkeerd, maar ek is nie mishandel of verwaarloos nie. Ek keur dit wat sy gedoen het, nie goed nie… sy het ŉ deel van my en my biologiese ouers af weggevat en dit is iets wat ons nooit weer sal terugkry nie… maar wat ek wel kan sê, is dat sy regtig mooi na my gekyk het.” Celeste en haar man, Morne, se 17 jaar lange soektog na Zephany het in 2015 geëindig toe hulle jonger dogter dieselfde hoërskool as Zephany begin bywoon het. Klasmaats het verwys na die verstommende ooreenkomste tussen die twee meisies en die jonger suster het haar pa daarvan vertel. Morne het die Valke gekontak en DNS-toetse het gewys dat Zephany, toe in matriek, inderdaad hulle vermiste dogter is. Die Lavender Hill-vrou wat Zephany as haar eie kind grootgemaak het, is in 2016 in hegtenis geneem en tot 10 jaar tronkstraf gevonnis.